Nafarroako Parlamentuko Mahaiak, 2013ko maiatzaren 6an egindako bilkuran, Eledunen Batzarrari entzun ondoren, erabaki hau hartu zuen, besteak beste:

1. Izapidetzeko onartzea Socialistas de Navarra parlamentu-taldeak aurkezturiko mozioa, zeinaren bidez Nafarroako Gobernua premiatzen baita ebalua dezan Nafarroako Ondare Historikoa Zaintzeko Fundazioak eginiko lana eta beharrezkoak diren ekimen guztiak proposa ditzan hura garatu eta sustatzeko.

2. Nafarroako Parlamentuko Aldizkari Ofizialean argitara dadin agintzea.

3. Mozioa Osoko Bilkuran eztabaidatzea eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2013ko maiatzaren 6an

Lehendakaria: Alberto Catalán Higueras

MOZIOAREN TESTUA

Socialistas de Navarra parlamentu-taldeko eledun Roberto Jiménez Allik, Legebiltzarreko Erregelamenduko 195. artikuluan eta hurrengoetan ezarritakoaren babesean, ondoko mozioa aurkezten du, Osoko Bilkuran eztabaidatzeko eta bozkatzeko. Mozioaren bidez, Nafarroako Gobernua premiatzen da ebalua dezan Nafarroako Ondare Historikoa Zaintzeko Fundazioak eginiko lana eta beharrezkoak diren ekimen guztiak proposa ditzan hura garatu eta sustatzeko.

Historikoki, ondarearen zaintza Vianako Printzea Erakundearen eginkizuna izan da eta bere-bereak dituen lanetako bat izan da. Hala ere, Nafarroako Gobernuak Nafarroako Ondare Historikoa Zaintzeko Fundazioa sortu zuen 2000n, eraikin monumentalen zaintza eta zaharberritzea sustatu eta kudeatzeko. Fundazio horrek nortasun juridiko propioa du, Nafarroako Zuzenbide Zibilaren Bildumako 43.6 Legean ezarritakoaren arabera (fundazioaren estatutuen I. tituluaren 1. artikulua).

Hona helburu nagusiak:

a.- Interes Kulturaleko Ondasun deklaratutako ondasunak babestu, kontserbatu, berreskuratu, ugaritu, ikertu, zabaldu eta hurrengo belaunaldien esku jartzea, Nafarroako Kultur Ondareari buruzko azaroaren 22ko 14/2005 Foru Legearen oinarri diren printzipioekin bat.

b.- Edozein pertsona fisiko eta/edo juridiko, publiko eta/edo pribaturengandik baliabide ekonomikoak lortzea, edozein eratako diru-laguntzen edo laguntzen bidez, beharrezkoak baitira fundazioaren xedeak egoki gauzatzeko.

c.- Fundazioaren xedeak herritarren artean zabaltzea, Nafarroako Ondare Historikoa hobeki ezagut dadin.

d.- Fundazioaren xedeak garatzen lagunduko duten zabalkunde, ikerketa eta prestakuntza programak sustatu eta prestatzea.

e.- Xede horiek guztiak betetzen lagunduko duen beste edozein jarduera.

Fundazioaren webgunean bertan aipatzen dira funtzionamenduan daraman 13 urte hauetan eginiko lanaren ezaugarri batzuk. Hauek dira:

“Nafarroako Gobernuaren Vianako Printzea Erakundea-Kultura eta Turismo Departamentuak lankidetza hitzarmen bat dauka sinatuta fundazioarekin, azken honen funtzionamendua ziurtatzen duena; hala ere, aipatu arintasunaren mesedetan, posible da ekimen pribatuko diru-ekarpenak ere onartzea. Hala, fundazioa funtsezko erakunde gisa agertzen da ahaleginak batu eta koordinatzeko garaian, kudeaketarako, kontrataziorako eta bere funtsen administraziorako autonomia baitu, bai eta gauzatu behar dituen proiektuak hautatzeko askatasuna ere. Hala eta guztiz ere, eta logikoa denez, kontuan hartuta lan horien garrantzia, zaharberritze lanetan ezinbestekoa da Administrazioarentzat lan egiten duten teknikari espezializatuen aholkularitza, kontrola eta zuzendaritza izatea. Hori dela eta, bada patronatu bat, departamentuko kontseilari titularra buru duena, eta, harekin batera, Administrazioko kargu nagusiek eta esku-hartzeen izaerarekin zerikusia duten funtzionario teknikoek osatzen dutena.

Fundaziotik eskainitako lan-formulak ahalbidetu du sortu zenetik igarotako zazpi urteetan beste hainbeste esku-hartzeri ekitea; horietatik, sei izan dira monumentuen berreskuratze orokorra. Proiektuak hautatzerakoan, zenbait alderdi hartu dira kontuan, paisaiaren garrantzitik hasi eta gure kultur imajinarioan duen munta sinbolikoraino doazenak, eta, gainera, ez da inoiz utzi alde batera esku-hartze horiek turismoan, merkataritzan eta zerbitzuetan duten eragina. Ikusiko denez, lan horietako batzuen konplexutasunak ekarri du aldi eta toki berean koordinatu behar izatea esku-hartze arkeologikoak, zaharberritze arkitektonikoa eta eraikinari atxikitako ondasun higigarrien zaharberritzea. Jarduketa integratzailea, bidea eman duena, gainera, ikerketaren alorrean aurrerapen handiak egiteko. Gure hirien hiri-trazadurak, gure arbasoen hileta-errituak, eraikuntzako teknika eta moduak, edota herri-debozioaren gora-behera adbokazio batetik beste batera, gure historiaren alderdiak dira, fundazioari esker jende gehienak ezagutu dituenak, erakusketen eta argitalpen-ildo propio baten bitartez.

Izan ere, fundazioaren xede nagusietako bat da bere ahalegin guztia, ahal den neurrian, gizartearen onerako izatea, haren parte-hartzea lortze aldera bere ondarearen sustapenean eta babesean, ondarea zentzu zabalean hartuta. Hau da, errealitate material objektu-monumentuaz gain, kohesio-bide gisa eta talde bateko kide izatearen sentimenduaren oinarri gisa funtzionatzen duten balio, ikur, objektu artistiko eta ahozko nahiz idatzizko tradizio multzo bat ere hartzen duen kontzeptua. Kontzeptu bat, finean, oinarrizkotzat jotzen dena historia propioa ulertzeko, testuingururik itxuragabetu gabe. Baina, baita ere, aldi berean, oraina sendotzeko eta etorkizuna bultzatzeko. Garapen ekonomikoa sorrarazteko eta herri baten errealitatea turismoaren bidez kanpoaldera erakusteko gaitasuna duen elementu gisa. Hala ulertuta, ondarea da oinarri duen giza komunitatearen identifikazio, aberaste eta elkartasun faktorerik eraginkorrena. Labur esanda, errealitate materialen eta ukiezinen fusio bat, baloratzen, zaintzen eta haren benetakotasuna eta osotasuna mantentzen dakien gizartearen hazkunderako baliagarria, sustraiak bota dituena gure ibilbide labur baina bizian zehar.

Hitzetatik gertakarietara igarotzen bagara, zaila da egokitasunik aurkitzea bilatutako helburuen eta erdietsitako lorpenen artean, eta horrek behartzen gaitu bai helburuak bai horiek lortzeko erabilitako administrazio-eredua berraztertzera.

Lan hori errazte aldera, ondoko erabaki proposamena aurkeztu dugu:

1. Nafarroako Parlamentuak Nafarroako Gobernua premiatzen du berrazter ditzan Nafarroako Ondare Historikoa Zaintzeko Fundazioaren helburuak eta xedeak, egungo beharrizanetara egokitze aldera, nabarmen aldatu baitira erakunde hori abian jarri zenetik.

2. Nafarroako Parlamentuak Nafarroako Gobernua premiatzen du bidezkoak diren aldaketak proposa ditzan, Nafarroako Kultura Kontseiluaren Ondare Batzordearen aholkularitzarekin, aurreikusitako helburuak, bereziki b) eta d) ataletakoak, lortze aldera.

3. Fundazioa gizartean txertatu eta gehiago irekitze aldera, Nafarroako Parlamentuak Nafarroako Gobernua premiatzen du kulturaren arloan prestigio handikoak diren pertsonak sar ditzan patronatuan, gaur egun ia osorik Gobernuko kidez bakarrik osatua baitago.

4. Nafarroako Parlamentuak Nafarroako Gobernua premiatzen du aurtengo irailaren 30a baino lehen aurkez dezan Kulturako, Turismoko eta Erakunde Harremanetako Batzordean araudi berria, bidezkotzat jotzen dituen aldaketekin, 2014ko aurrekontuen aurreproiektua egiterako eraginkorra izan dadin.

